Document ID: 32001D0881

Komisjoni otsus,
7. detsember 2001,
millega koostatakse kolmandatest riikidest pärit loomade ja loomsete toodete veterinaarkontrolliks heakskiidetud piiripunktide loetelu ja ajakohastatakse komisjoni ekspertide korraldatavate kontrollide üksikasjalikke eeskirju
(teatavaks tehtud numbri K(2001) 3941 all)
(Ainult ingliskeelne tekst on autentne)
(EMPs kohaldatav tekst)
(2001/881/EÜ)
EUROOPA ÜHENDUSTE KOMISJON,
võttes arvesse Euroopa Ühenduse asutamislepingut,
võttes arvesse nõukogu 18. detsembri 1997. aasta direktiivi 97/78/EÜ, milles sätestatakse kolmandatest riikidest ühendusse toodavate toodete veterinaarkontrolli põhimõtted, [1] eriti selle artikli 6 lõiget 2 ja artiklit 33,
võttes arvesse nõukogu 15. juuli 1991. aasta direktiivi 91/496/EMÜ, millega sätestatakse kolmandatest riikidest ühendusse toodavate loomade veterinaarkontrolli põhimõtted ja muudetakse direktiive 89/662/EMÜ, 90/425/EMÜ ja 90/675/EMÜ, [2] viimati muudetud direktiiviga 96/43/EÜ, [3] eriti selle artikli 6 lõiget 4,
ning arvestades järgmist:
(1) Komisjoni otsuses 97/778/EÜ, [4] viimati muudetud otsusega 2001/668/EÜ, [5] koostatakse kolmandatest riikidest pärit elusloomade ja loomsete toodete veterinaarkontrolli jaoks heakskiidetud piiripunktide loetelu.
(2) Mitme liikmesriigi taotlusel ning pärast komisjoni Veterinaar- ja Toiduameti kontrollimisi ja soovitusi on piirpunktide loetellu tehtud mitmesuguseid muudatusi paljusid piiripunkte puudutavates üksikasjades, sealhulgas lisatud piiripunktides asuvaid kontrollikeskusi iseloomustavaid üksikasju.
(3) Mitmeid muudatusi on tehtud ka tootetüüpide kategooriates, mida eri piiripunktides on lubatud käidelda, ja nende kategooriate lühendnimetustes.
(4) Piiripunktide ülevaatusel on asjakohane rakendada meetodeid, mis on juba välja töötatud komisjoni ekspertide poolt tehtavate veterinaaralaste kohapealsete kontrollide jaoks ja sätestatud komisjoni otsusega 98/139/EÜ. [6]
(5) Mõne piiripunkti loetellu lisamist või sealt kustutamist käsitlevad eeskirjad on nüüd sätestatud komisjoni otsuses 2001/812/EÜ, [7] millega tunnistatakse kehtetuks ja asendatakse otsus 92/525/EMÜ. [8]
(6) Seetõttu on asjakohane tunnistada kehtetuks otsus 97/778/EÜ ja asendada see käesoleva otsusega.
(7) Käesoleva otsusega ettenähtud meetmed on kooskõlas alalise veterinaarkomitee arvamusega,
ON VASTU VÕTNUD KÄESOLEVA OTSUSE:
Artikkel 1
Kolmandatest riikidest ühendusse toodavate elusloomade ja loomsete toodete veterinaarkontrolli korraldavad pädevad riigiasutused üksnes käesoleva otsuse lisas loetletud heakskiidetud piiripunktides.
Artikkel 2
1. Komisjoni veterinaareksperdid kontrollivad koostöös pädevate siseriiklike asutustega igal aastal kõiki lisas loetletud heakskiidetud piirpunkte. Kõnealune kontrollimine puudutab eelkõige piiripunkti infrastruktuure, varustust ja toimimist.
2. Erandina lõikest 1 võib komisjon pärast asjaomase liikmesriigiga konsulteerimist ja asjakohast arutelu alalises veterinaarkomitees vähendada külastuste sagedust teatavate heakskiidetud piiripunktide puhul.
Selliseid piirpunkte külastatakse siiski vähemalt iga kolme aasta järel.
3. Komisjon saadab liikmesriikidele igal aastal kõikide viimase 12 kuu jooksul külastatud piirpunktide ülevaatusaruannete koopiad ning aruande heakskiidetud piiripunktide üldise arengu kohta.
Artikkel 3
Komisjon korraldab artiklis 2 osutatud kontrolle vastavalt komisjoni otsusele 98/139/EÜ, [9] millega sätestatakse komisjoni ekspertide poolt liikmesriikides tehtavate veterinaaralaste kohapealsete kontrollide üksikasjalikud eeskirjad.
Artikkel 4
Otsus 97/778/EÜ tunnistatakse kehtetuks ja vastavalt direktiivi 97/78/EÜ artiklile 33 kohaldatakse käesoleva otsuse sätteid alates 20ndast päevast pärast selle avaldamist Euroopa Ühenduste Teatajas.
Artikkel 5
Käesolev otsus on adresseeritud liikmesriikidele.
Brüssel, 7. detsember 2001

Labels: 17
3
9
6
15